title: Komisijos įgyvendinimo reglamentas (ES) 2021/842 2021 m. gegužės 26 d. kuriuo dėl prižiūrimų medžiagų ES rizikos vertinimo skaidrumo ir konfidencialumo reikalavimų iš dalies keičiamas Įgyvendinimo reglamentas (ES) Nr. 307/2012 (Tekstas svarbus EEE)

text:
2021 5 27

                  LT

                  Europos Sąjungos oficialusis leidinys

                  L 186/16

         KOMISIJOS ĮGYVENDINIMO REGLAMENTAS (ES) 2021/842
         2021 m. gegužės 26 d.
         kuriuo dėl prižiūrimų medžiagų ES rizikos vertinimo skaidrumo ir konfidencialumo reikalavimų iš dalies keičiamas Įgyvendinimo reglamentas (ES) Nr. 307/2012
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis (1), ypač į jo 8 straipsnio 6 dalį,
         kadangi:

                     (1)

                     Reglamentu (EB) Nr. 1925/2006 suderinamos valstybių narių nacionalinės taisyklės dėl maisto produktų papildymo vitaminais ir mineralais bei tam tikromis kitomis medžiagomis;

                     (2)

                     Komisijos įgyvendinimo reglamentu (ES) Nr. 307/2012 (2) visų pirma nustatomos Reglamento (EB) Nr. 1925/2006 8 straipsnio 4 ir 5 dalyse nurodytos procedūros, susijusios su Europos maisto saugos tarnybos (toliau – Tarnyba) atliekamu prižiūrimų medžiagų, įtrauktų į to reglamento III priedo C dalį, saugos vertinimu, taikymo taisyklės;

                     (3)

                     Europos Parlamento ir Tarybos reglamentu (ES) 2019/1381 (3) iš dalies pakeistas Europos Parlamento ir Tarybos reglamentas (EB) Nr. 178/2002 (4). Tais pakeitimais siekiama didinti ES rizikos vertinimo visose maisto grandinės srityse, kuriose Tarnyba atlieka mokslinį rizikos vertinimą, skaidrumą ir tvarumą;

                     (4)

                     Reglamento (EB) Nr. 178/2002 pakeitimais nustatytos naujos nuostatos, be kita ko, susijusios su: Tarnybos darbuotojų bendromis rekomendacijomis, teikiamomis potencialaus pareiškėjo prašymu prieš pateikiant paraišką, įpareigojimu pranešti apie verslo subjektų užsakytus ar atliekamus tyrimus, kuriais grindžiama paraiška, ir pasekmėmis, kai toks įpareigojimas nevykdomas. Pakeitimais taip pat nustatytos nuostatos dėl reikalavimo Tarnybai ankstyvame rizikos vertinimo proceso etape atskleisti visuomenei visus mokslinius duomenis, tyrimus ir kitą informaciją, kuria grindžiamos paraiškos, išskyrus tinkamai pagrįstą konfidencialią informaciją, ir po to vykdyti konsultacijas su trečiosiomis šalimis;

                     (5)

                     nors Reglamente (ES) 2019/1381 nėra jokių nuostatų dėl medžiagų ar sudedamųjų dalių, įtrauktų į Reglamento (EB) Nr. 1925/2006 III priedą, rizikos vertinimo, jo nuostatos yra tiesiogiai susijusios su ta procedūra, išdėstyta Reglamento (EB) Nr. 1925/2006 8 straipsnio 4 ir 5 dalyse. Šios nuostatos susijusios su etapu iki paraiškos pateikimo, kiek tai susiję su rekomendacijomis prieš pateikiant paraišką ir pranešimu apie užsakytus tyrimus, taip pat su rizikos vertinimo etapu, kiek tai susiję su skaidrumo bei konfidencialumo reikalavimais ir viešomis konsultacijomis. Šiomis nuostatomis visų pirma reglamentuojami maisto ūkio subjektų inicijuoti su paraiškų teikimu susiję procesai;

                     (6)

                     Reglamentu (EB) Nr. 1925/2006 svarbus vaidmuo įrodant į jo III priedo C dalį įtrauktos konkrečios prižiūrimos medžiagos saugą suteikiamas ne tik maisto ūkio subjektams, bet ir kitoms suinteresuotosioms šalims, pvz., pramonei ar vartotojų organizacijoms. Todėl prižiūrimos medžiagos vertinimui atlikti nebūtina, kad paskirtasis pareiškėjas pateiktų paraišką, o duomenis ir informaciją šiuo tikslu gali teikti visi suinteresuotieji verslo subjektai ir kitos suinteresuotosios šalys;

                     (7)

                     būtina užtikrinti, kad į Reglamento (EB) Nr. 1925/2006 III priedo C dalį įtrauktos prižiūrimos medžiagos saugos vertinimo procedūra būtų reglamentuojama nuostatomis, panašiomis į Reglamento (ES) 2019/1381 nuostatas, taikomas etapu iki paraiškos pateikimo ir rizikos vertinimo etapu;

                     (8)

                     atsižvelgiant į tai, kas išdėstyta pirmiau, Įgyvendinimo reglamentas (ES) Nr. 307/2012 turėtų būti suderintas su Reglamento (EB) Nr. 178/2002 pakeitimais, padarytais Reglamentu (ES) 2019/1381, visų pirma dėl: i) 32a straipsnyje numatytos galimybės prašyti Tarnybos darbuotojų konsultacijos prieš pateikiant paraišką, kai Tarnyba privalo arba jos prašoma pateikti nuomonę, ii) 32b straipsnyje nustatytos pareigos pranešti Tarnybai apie atitinkamus tyrimus, iii) 32c straipsnyje nustatytos Tarnybos pareigos konsultuotis su trečiosiomis šalimis, iv) pareigų, susijusių su 39f straipsnyje nustatyta informacijos pateikimo forma, ir v) 39 straipsnyje nustatytų konfidencialumo taisyklių;

                     (9)

                     Tarnybos rekomendacijos, teikiamos pareiškėjo prašymu prieš pateikiant paraišką, dėl bylų, įrodančių į Reglamento (EB) Nr. 1925/2006 III priedo C dalį įtrauktos prižiūrimos medžiagos saugą, pateikimo taisyklių ir privalomo turinio gali pagerinti pateikiamos informacijos kokybę ir taip padėti atlikti saugos vertinimą. Tačiau maisto ūkio subjektai ir kitos suinteresuotosios šalys dėl bylų pateikimo termino gali neturėti galimybės visapusiškai pasinaudoti rekomendacijomis, teikiamomis prieš pateikiant paraišką. Siekiant pagerinti mokslinio vertinimo kokybę, maisto ūkio subjektai ir kitos suinteresuotosios šalys turėtų turėti galimybę prašyti rekomendacijų, teikiamų prieš pateikiant paraišką, dėl galimos paraiškos nuo tos dienos, kai Tarnyba pagal Reglamento (EB) Nr. 1925/2006 8 straipsnio 2 dalies b punktą priima nuomonę, kurioje nurodoma, jog yra galimybė, kad bus padarytas su medžiagos vartojimu susijęs žalingas poveikis sveikatai, tačiau pripažįstama, kad tebesama mokslinio netikrumo dėl tokio poveikio;

                     (10)

                     atliekant į Reglamento (EB) Nr. 1925/2006 III priedo C dalį įtrauktos prižiūrimos medžiagos saugai įrodyti reikalingus tyrimus, atsižvelgiama į daugelį veiksnių, todėl šie tyrimai gali labai skirtis. Pratęsus laikotarpį, per kurį maisto ūkio subjektai arba suinteresuotosios šalys turi pateikti bylas, nuo 18 iki 24 mėnesių nuo medžiagos įtraukimo į Reglamento (EB) Nr. 1925/2006 III priedo C dalį dienos, būtų sudarytos palankesnės sąlygos rengti ir pateikti bylas ir taip būtų padedama atlikti saugos vertinimą;

                     (11)

                     Reglamento (EB) Nr. 178/2002 32b straipsnyje nustatyta pareiga pranešti apie atitinkamus tyrimus taip pat turėtų būti taikoma maisto ūkio subjektams arba suinteresuotosioms šalims, ketinančioms pateikti įvertinti bylą, apibrėžtą Įgyvendinimo reglamento (ES) Nr. 307/2012 2 straipsnyje. Tačiau šią procedūrą reikia papildomai pritaikyti prie Reglamento (EB) Nr. 178/2002 32b straipsnyje nustatytos procedūros. Dėl Reglamento (EB) Nr. 178/2002 32b straipsnyje numatytų su jo nuostatų nesilaikymu susijusių procedūrinių pasekmių bylą vėluojama įvertinti. Tačiau, atsižvelgiant į Reglamento (EB) Nr. 1925/2006 8 straipsnio 5 dalyje nustatytą privalomą ketverių metų terminą, vėlavimas įvertinti bylą galėtų reikšti, kad nustatyto termino nebus laikomasi. Todėl minėtos procedūrinės pasekmės nėra tinkamos medžiagų, įtrauktų į Reglamento (EB) Nr. 1925/2006 III priedo C dalį, vertinimo procedūrai ir neturėtų būti numatytos. Kad Komisija per nustatytą terminą galėtų priimti sprendimą dėl į Reglamento (EB) Nr. 1925/2006 III priedo C dalį įtrauktos prižiūrimos medžiagos, turėtų būti atsižvelgiama tik į tas bylas, kurios buvo pateiktos per 24 mėnesius nuo medžiagos įtraukimo į tą priedą dienos;

                     (12)

                     Reglamentas (ES) 2019/1381 taikomas nuo 2021 m. kovo 27 d. Todėl, siekiant užtikrinti Reglamento (EB) Nr. 1925/2006 8 straipsnio 4 dalyje nustatytos procedūros skaidrumo reikalavimų teisinį tikrumą ir aiškumą ir sudaryti sąlygas vienodai įgyvendinti ES rizikos vertinimo skaidrumo ir konfidencialumo reikalavimus visuose susijusiuose sektoriuose, būtina, kad šis reglamentas įsigaliotų trečią dieną po jo paskelbimo. Siekiant teisinio tikrumo, šis reglamentas turėtų būti taikomas nuo tos dienos Tarnybai pateiktoms byloms;

                     (13)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 307/2012 pakeitimai
            Reglamentas (ES) Nr. 307/2012 iš dalies keičiamas taip:

                        1)

                        5 straipsnis pakeičiamas taip:

                           „5 straipsnis
                           Į Reglamento (EB) Nr. 1925/2006 III priedo C dalį įtraukta medžiaga

                              1.   Kol dar nėra patvirtinti standartiniai duomenų formatai pagal Reglamento (EB) Nr. 178/2002 39f straipsnį, Tarnyba pripažįsta pagrįsta tik tokią bylą, kuri pateikiama elektroniniu formatu, leidžiančiu dokumentus atsisiųsti, spausdinti ir atlikti jų paiešką.
                              Patvirtinus standartinius duomenų formatus, bylos turės būti teikiamos naudojantis tais standartiniais duomenų formatais, kad būtų pripažintos pagrįstomis.
                              Jeigu Tarnyba nutaria, kad byla nėra pagrįsta, ji apie tai praneša bylą pateikusiam maisto ūkio subjektui arba suinteresuotajai šaliai ir Komisijai, nurodydama priežastis, dėl kurių byla laikoma nepagrįsta.

                              2.   Priimdama sprendimą pagal Reglamento (EB) Nr. 1925/2006 8 straipsnio 5 dalį, Tarnyba atsižvelgia tik į tas bylas, kurios pateikiamos per 24 mėnesius nuo sprendimo, kuriuo medžiaga įtraukiama į to reglamento III priedo C dalį, remiantis jo 8 straipsnio 2 dalimi, įsigaliojimo.“;

                        2)

                        įterpiami šie straipsniai:

                           „5a straipsnis
                           Rekomendacijos prieš pateikiant paraišką
                           Maisto ūkio subjekto ar bet kurios kitos suinteresuotosios šalies prašymu Tarnybos darbuotojai teikia rekomendacijas dėl bylų, kuriose pateikiami moksliniai duomenys, kuriais siekiama įrodyti į Reglamento (EB) Nr. 1925/2006 III priedo C dalį įtrauktos medžiagos saugą, pateikimo taisyklių ir privalomo turinio.
                           Maisto ūkio subjektai ir kitos suinteresuotosios šalys gali prašyti rekomendacijų, teikiamų prieš pateikiant paraišką, dėl galimos paraiškos nuo tos dienos, kai Tarnyba pagal Reglamento (EB) Nr. 1925/2006 8 straipsnio 2 dalį priima nuomonę, kurioje nurodoma, jog yra galimybė, kad bus padarytas su medžiagos vartojimu susijęs žalingas poveikis sveikatai.
                           Tokios rekomendacijos prieš pateikiant paraišką teikiamos pagal Reglamento (EB) Nr. 178/2002 32a straipsnį, kuris taikomas mutatis mutandis.

                           5b straipsnis
                           Pranešimas apie tyrimus

                              1.   Maisto ūkio subjektai ir kitos suinteresuotosios šalys nedelsdami praneša Tarnybai kiekvieno jų užsakyto ar atliekamo tyrimo, kuriuo siekiama įrodyti į Reglamento (EB) Nr. 1925/2006 III priedo C dalį įtrauktos medžiagos saugą, pavadinimą, aprėptį, pradžios datą ir planuojamą užbaigimo datą, taip pat tokį tyrimą atliekančios Sąjungoje įsikūrusios laboratorijos ar bandymų centro pavadinimą.

                              2.   Sąjungoje įsikūrusios laboratorijos ir kiti bandymų centrai taip pat nedelsdami praneša Tarnybai kiekvieno maisto ūkio subjektų ir kitų suinteresuotųjų šalių užsakyto tyrimo, kurį atlieka tokios laboratorijos ar kiti bandymų centrai ir kuriuo siekiama įrodyti į Reglamento (EB) Nr. 1925/2006 III priedo C dalį įtrauktos medžiagos saugą, pavadinimą ir aprėptį, pradžios datą ir planuojamą užbaigimo datą, taip pat tokį tyrimą užsakiusio maisto ūkio subjekto ar suinteresuotosios šalies pavadinimą.

                              3.   Tyrimus, apie kuriuos pranešta pagal šį straipsnį, Tarnyba įtraukia į Reglamento (EB) Nr. 178/2002 32b straipsnio 1 dalyje nurodytą duomenų bazę.

                           5c straipsnis
                           Skaidrumas
                           Kai Tarnyba, remdamasi pagrįsta byla, turi pateikti nuomonę dėl į Reglamento (EB) Nr. 1925/2006 III priedo C dalį įtrauktos prižiūrimos medžiagos, ji:

                                       a)

                                       viešai paskelbia toje byloje pateiktus duomenis pagal Reglamento (EB) Nr. 178/2002 38 straipsnio 1 dalies c punktą, kuris taikomas mutatis mutandis.

                                       b)

                                       pagal Reglamento (EB) Nr. 178/2002 32c straipsnio 2 dalį, kuri taikoma mutatis mutandis, konsultuojasi su suinteresuotaisiais subjektais ir visuomene remdamasi pagal šį reglamentą pateiktų duomenų nekonfidencialia versija.

                           5d straipsnis
                           Konfidencialumas
                           Pateikdami bylą, maisto ūkio subjektas arba kita suinteresuotoji šalis gali prašyti tam tikras pateiktos informacijos ar duomenų dalis laikyti konfidencialiomis.
                           Kartu su tokiu konfidencialumo prašymu pateikiamas patikrinamas pagrindimas, iš kurio matyti, kad atskleidus tokią informaciją ar duomenis bus padaryta didelė žala prašymo pateikėjo interesams, kaip apibrėžta Reglamento (EB) Nr. 178/2002 39 straipsnio 2 ir 3 dalyse, kurios taikomos mutatis mutandis.“

            2 straipsnis
            Įsigaliojimas ir taikymas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo tos dienos Tarnybai pateiktoms byloms.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 26 d.

                  Komisijos vardu

                  Pirmininkė

               Ursula VON DER LEYEN

            (1)  OL L 404, 2006 12 30, p. 26.

            (2)  2012 m. balandžio 11 d. Komisijos įgyvendinimo reglamentas (ES) Nr. 307/2012, kuriuo nustatomos Europos Parlamento ir Tarybos reglamento (EB) Nr. 1925/2006 dėl maisto produktų papildymo vitaminais ir mineralais bei tam tikromis kitomis medžiagomis 8 straipsnio taikymo taisyklės (OL L 102, 2012 4 12, p. 2).

            (3)  2019 m. birželio 20 d. Europos Parlamento ir Tarybos reglamentas (ES) 2019/1381 dėl ES vykdomo rizikos vertinimo maisto grandinėje skaidrumo ir tvarumo, kuriuo iš dalies keičiami reglamentai (EB) Nr. 178/2002, (EB) Nr. 1829/2003, (EB) Nr. 1831/2003, (EB) Nr. 2065/2003, (EB) Nr. 1935/2004, (EB) Nr. 1331/2008, (EB) Nr. 1107/2009, (ES) 2015/2283 ir Direktyva 2001/18/EB (OL L 231, 2019 9 6, p. 1).

            (4)  2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1, p. 1).


title: Komisijos įgyvendinimo reglamentas (ES) 2021/843 2021 m. gegužės 26 d. kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos ciazofamido patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE)

text:
2021 5 27

                  LT

                  Europos Sąjungos oficialusis leidinys

                  L 186/20

         KOMISIJOS ĮGYVENDINIMO REGLAMENTAS (ES) 2021/843
         2021 m. gegužės 26 d.
         kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką pratęsiamas veikliosios medžiagos ciazofamido patvirtinimo galiojimas ir iš dalies keičiamas Komisijos įgyvendinimo reglamento (ES) Nr. 540/2011 priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 20 straipsnio 1 dalį,
         kadangi:

                     (1)

                     Komisijos direktyva 2003/23/EB (2) ciazofamidas įtrauktas į Tarybos direktyvos 91/414/EEB (3) I priedą kaip veiklioji medžiaga;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     Komisijos įgyvendinimo reglamento (ES) Nr. 540/2011 priedo A dalyje nustatyta, kad veikliosios medžiagos ciazofamido patvirtinimas nustoja galioti 2021 m. liepos 31 d.;

                     (4)

                     pagal Komisijos įgyvendinimo reglamento (ES) Nr. 844/2012 (5) 1 straipsnį per tame straipsnyje nustatytą laikotarpį buvo pateikta paraiška dėl ciazofamido patvirtinimo galiojimo pratęsimo;

                     (5)

                     pareiškėjas pateikė papildomus dokumentų rinkinius, kurių reikalaujama pagal Įgyvendinimo reglamento (ES) Nr. 844/2012 6 straipsnį. Valstybė narė ataskaitos rengėja nustatė, kad paraiška yra išsami;

                     (6)

                     valstybė narė ataskaitos rengėja, konsultuodamasi su antrąja tą pačią ataskaitą rengiančia valstybe nare, parengė patvirtinimo galiojimo pratęsimo vertinimo ataskaitos projektą ir 2015 m. birželio 23 d. pateikė jį Europos maisto saugos tarnybai (toliau – Tarnyba) ir Komisijai;

                     (7)

                     Tarnyba viešai paskelbė papildomo dokumentų rinkinio santrauką. Tarnyba patvirtinimo galiojimo pratęsimo vertinimo ataskaitos projektą taip pat išplatino pareiškėjui ir valstybėms narėms, kad jie pateiktų pastabų, ir pradėjo viešas konsultacijas dėl šio vertinimo. Tarnyba gautas pastabas persiuntė Komisijai;

                     (8)

                     2016 m. gegužės 23 d. Tarnyba pateikė Komisijai išvadą (6), ar galima manyti, kad ciazofamidas atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. Gavusi Komisijos įgaliojimą dėl neaiškumų, susijusių su netiksliniais nariuotakojais, Tarnyba 2020 m. liepos 28 d. atnaujino savo išvadą (7). 2020 m. gruodžio 3 d. Komisija pateikė patvirtinimo galiojimo pratęsimo ataskaitą dėl ciazofamido Augalų, gyvūnų, maisto ir pašarų nuolatiniam komitetui, o 2021 m. sausio 26 d. – reglamento projektą;

                     (9)

                     dėl Komisijos reglamentu (ES) 2018/605 (8) pateiktų endokrininės sistemos ardomųjų savybių nustatymo kriterijų Tarnybos išvadoje teigiama, kad, remiantis moksliniais įrodymais, labai mažai tikėtina, jog ciazofamidas yra endokrininę sistemą ardanti medžiaga dėl estrogeninio, androgeninio, tiroidogeninio ar steroidogeninio poveikio. Remiantis Tarnybos išvadoje apibendrintais turimais duomenimis ir naujausiomis žiniomis, neigiamo poveikio, kuris galėtų būti susijęs su endokrininę sistemą ardančios medžiagos veikimo mechanizmu, nepastebėta. Todėl Komisija daro išvadą, kad ciazofamidas neturi būti laikomas turinčiu endokrininės sistemos ardomųjų savybių;

                     (10)

                     Komisija paragino pareiškėją pateikti pastabų dėl Tarnybos išvadų ir, remiantis Įgyvendinimo reglamento (ES) Nr. 844/2012 14 straipsnio 1 dalies trečia pastraipa, dėl patvirtinimo galiojimo pratęsimo ataskaitų. Pareiškėjas pateikė savo pastabas ir jos buvo atidžiai išnagrinėtos;

                     (11)

                     nustatyta, kad Reglamento (EB) Nr. 1107/2009 4 straipsnyje nustatytų patvirtinimo kriterijų yra laikomasi, jei bent vienas augalų apsaugos produktas, kurio sudėtyje yra veikliosios medžiagos ciazofamido, naudojamas pagal vieną ar kelias tipiškas paskirtis;

                     (12)

                     ciazofamido patvirtinimo galiojimo pratęsimo rizikos vertinimas grindžiamas nedideliu tipiško naudojimo paskirčių skaičiumi, tačiau dėl to neapribojamos augalų apsaugos produktų, kurių sudėtyje yra ciazofamido, leidžiamos naudojimo paskirtys. Todėl nėra tikslinga toliau taikyti apribojimą naudoti tą medžiagą tik kaip fungicidą;

                     (13)

                     todėl tikslinga pratęsti ciazofamido patvirtinimo galiojimą;

                     (14)

                     tačiau pagal Reglamento (EB) Nr. 1107/2009 14 straipsnio 1 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas. Visų pirma reikėtų paprašyti papildomos patvirtinamosios informacijos;

                     (15)

                     siekiant padidinti pasitikėjimą išvada, kad ciazofamidas neturi endokrininės sistemos ardomųjų savybių, pagal Reglamento (EB) Nr. 1107/2009 II priedo 2.2 punkto b papunktį ir pagal endokrininę sistemą ardančių medžiagų nustatymo gaires (9) pareiškėjas turėtų pateikti atnaujintą Reglamento (EB) Nr. 1107/2009 su pakeitimais, padarytais Reglamentu (ES) 2018/605, II priedo 3.6.5 ir 3.8.2 punktuose nustatytų kriterijų vertinimą;

                     (16)

                     todėl Įgyvendinimo reglamentas (ES) Nr. 540/2011 turėtų būti atitinkamai iš dalies pakeistas;

                     (17)

                     Komisijos įgyvendinimo reglamentu (ES) 2020/869 (10) ciazofamido patvirtinimo galiojimas pratęstas iki 2021 m. liepos 31 d., kad šios veikliosios medžiagos patvirtinimo galiojimo pratęsimo procedūra būtų užbaigta iki pasibaigiant medžiagos patvirtinimo galiojimui. Kadangi šio reglamento įsigaliojimo data būtų artima ciazofamido patvirtinimo galiojimo pabaigos datai, šis reglamentas turėtų būti taikomas nuo kitos dienos po ciazofamido patvirtinimo galiojimo pabaigos;

                     (18)

                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Veikliosios medžiagos patvirtinimo galiojimo pratęsimas
            I priede nurodytos veikliosios medžiagos ciazofamido patvirtinimo galiojimas pratęsiamas pagal tame priede nustatytas sąlygas.

            2 straipsnis
            Įgyvendinimo reglamento (ES) Nr. 540/2011 pakeitimai
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.

            3 straipsnis
            Įsigaliojimas ir taikymo data
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. rugpjūčio 1 d.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 26 d.

                  Komisijos vardu

                  Pirmininkė

               Ursula VON DER LEYEN

            (1)  OL L 309, 2009 11 24, p. 1.

            (2)  2003 m. kovo 25 d. Komisijos direktyva 2003/23/EB, iš dalies keičianti Tarybos direktyvą 91/414/EEB, kad būtų įrašytos veikliosios medžiagos imazamoksas, oksasulfuronas, etoksisulfuronas, foramsulfuronas, oksadiargilas ir ciazofamidas (OL L 81, 2003 3 28, p. 39).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  2012 m. rugsėjo 18 d. Komisijos įgyvendinimo reglamentas (ES) Nr. 844/2012, kuriuo nustatomos veikliųjų medžiagų patvirtinimo pratęsimo procedūros įgyvendinimo nuostatos, kaip numatyta Europos Parlamento ir Tarybos reglamente (EB) Nr. 1107/2009 dėl augalų apsaugos produktų pateikimo į rinką (OL L 252, 2012 9 19, p. 26).

            (6)  EFSA Journal 2016;14(6):4503 [p. 24]. Pateikiama adresu www.efsa.europa.eu.

            (7)  Updated peer review of the pesticide risk assessment of the active substance cyazofamid; EFSA Journal 2020;18(9):6232.

            (8)  2018 m. balandžio 19 d. Komisijos reglamentas (ES) 2018/605, kuriuo nustatomi moksliniai endokrininės sistemos ardomųjų savybių nustatymo kriterijai ir iš dalies keičiamas Reglamento (EB) Nr. 1107/2009 II priedas (OL L 101, 2018 4 20, p. 33).

            (9)  ECHA (Europos cheminių medžiagų agentūra) ir EFSA (Europos maisto saugos tarnyba), techninė pagalba – Jungtinio tyrimų centro (JRC), Andersson N, Arena M, Auteri D, Barmaz S, Grignard E, Kienzler A, Lepper P, Lostia AM, Munn S, Parra Morte JM, Pellizzato F, Tarazona J, Terron A ir Van der Linden S, 2018. Guidance for the identiﬁcation of endocrine disruptors in the context of Regulations (ES) No 528/2012 and (EC) No 1107/2009. EFSA Journal 2018;16(6):5311, p. 135.

            (10)  2020 m. birželio 24 d. Komisijos įgyvendinimo reglamentas (ES) 2020/869, kuriuo dėl veikliųjų medžiagų beflubutamido, benalaksilo, bentiavalikarbo, bifenazato, boskalido, bromoksinilo, kaptano, ciazofamido, dimetomorfo, etefono, etoksazolio, famoksadono, fenamifoso, flumioksazino, fluoksastrobino, folpeto, formetanato, metribuzino, milbemektino, Paecilomyces lilacinus (padermė 251), fenmedifamo, fosmeto, metilpirimifoso, propamokarbo, protiokonazolo ir s-metolachloro patvirtinimo galiojimo pratęsimo iš dalies keičiamas Įgyvendinimo reglamentas (ES) Nr. 540/2011 (OL L 201, 2020 6 25, p. 7).

            I PRIEDAS

                           Įprastas pavadinimas, identifikavimo numeriai

                           IUPAC pavadinimas

                        Grynumas  (1)

                           Patvirtinimo data

                           Patvirtinimo galiojimo pabaiga

                           Konkrečios nuostatos

                        Ciazofamidas
                        CAS Nr. 120116–88–3
                        CIPAC Nr. 653

                        4-chlor-2-ciano-N,N-dimetil-5-p-tolilimidazol-1-sulfonamidas

                        ≥ 935 g/kg

                        2021 8 1

                        2036 7 31

                        Įgyvendinant Reglamento (EB) Nr. 1107/2009 29 straipsnio 6 dalyje nustatytus vienodus principus, atsižvelgiama į ciazofamido patvirtinimo galiojimo pratęsimo ataskaitos išvadas, visų pirma į jos I ir II priedėlius.
                        Atlikdamos šį bendrą vertinimą valstybės narės ypatingą dėmesį skiria:

                                    a)

                                    komerciniais tikslais pagamintos techninės medžiagos specifikacijoms;

                                    b)

                                    tvarkymo poveikiui, kuris daromas rizikos vartotojams vertinimui;

                                    c)

                                    netikslinių nariuotakojų ir sliekų apsaugai.

                              Pareiškėjas Komisijai, valstybėms narėms ir Tarnybai pateikia patvirtinamąją informaciją, susijusią su:

                                    1.

                                    vandens apdorojimo procesų poveikiu liekanų, esančių paviršiniame ir požeminiame vandenyje, pobūdžiui, kai paviršinis ar požeminis vanduo yra išgaunamas geriamajam vandeniui;

                                    2.

                                    Reglamento (EB) Nr. 1107/2009 su pakeitimais, padarytais Komisijos reglamentu (ES) 2018/605, II priedo 3.6.5 ir 3.8.2 punktais.

                              Pareiškėjas 1 punkte nurodytą prašomą informaciją pateikia per dvejus metus po to, kai Komisija paskelbė rekomendacinį dokumentą dėl vandens apdorojimo procesų poveikio paviršiniame ir požeminiame vandenyje esančių liekanų pobūdžiui vertinimo.
                        Dėl 2 punkto pareiškėjas iki 2023 m. birželio 16 d. pateikia atnaujintą jau pateiktos informacijos vertinimą ir prireikus papildomą informaciją, kuria patvirtinama, kad poveikio endokrininei funkcijai nėra.

               (1)  Išsamesnė informacija apie veikliosios medžiagos tapatybę ir specifikaciją pateikta patvirtinimo galiojimo pratęsimo ataskaitoje.

            II PRIEDAS
            Komisijos įgyvendinimo reglamento (ES) Nr. 540/2011 priedas iš dalies keičiamas taip:

                        1)

                        A dalyje skirtas ciazofamidui 46 įrašas išbraukiamas;

                        2)

                        B dalis papildoma šiuo įrašu:

                                       Nr.

                                       Įprastas pavadinimas, identifikavimo numeriai

                                       IUPAC pavadinimas

                                    Grynumas  (1)

                                       Patvirtinimo data

                                       Patvirtinimo galiojimo pabaiga

                                       Konkrečios nuostatos

                                    „146

                                    Ciazofamidas
                                    CAS Nr. 120116–88–3
                                    CIPAC Nr. 653

                                    4-chlor-2-ciano-N,N-dimetil-5-p-tolilimidazol-1-sulfonamidas

                                    ≥ 935 g/kg

                                    2021 8 1

                                    2036 7 31

                                    Įgyvendinant Reglamento (EB) Nr. 1107/2009 29 straipsnio 6 dalyje nustatytus vienodus principus, atsižvelgiama į ciazofamido patvirtinimo galiojimo pratęsimo ataskaitos išvadas, visų pirma į jos I ir II priedėlius.
                                    Atlikdamos šį bendrą vertinimą valstybės narės ypatingą dėmesį skiria:

                                                a)

                                                komerciniais tikslais pagamintos techninės medžiagos specifikacijoms;

                                                b)

                                                tvarkymo poveikiui, kuris daromas rizikos vartotojams vertinimui;

                                                c)

                                                netikslinių nariuotakojų ir sliekų apsaugai.

                                          Pareiškėjas Komisijai, valstybėms narėms ir Tarnybai pateikia patvirtinamąją informaciją, susijusią su:

                                                1.

                                                vandens apdorojimo procesų poveikiu liekanų, esančių paviršiniame ir požeminiame vandenyje, pobūdžiui, kai paviršinis ar požeminis vanduo yra išgaunamas geriamajam vandeniui;

                                                2.

                                                Reglamento (EB) Nr. 1107/2009 su pakeitimais, padarytais Komisijos reglamentu (ES) 2018/605, II priedo 3.6.5 ir 3.8.2 punktais.

                                          Pareiškėjas 1 punkte nurodytą prašomą informaciją pateikia per dvejus metus po to, kai Komisija paskelbė rekomendacinį dokumentą dėl vandens apdorojimo procesų poveikio paviršiniame ir požeminiame vandenyje esančių liekanų pobūdžiui vertinimo.
                                    Dėl 2 punkto pareiškėjas iki 2023 m. birželio 16 d. pateikia atnaujintą jau pateiktos informacijos vertinimą ir prireikus papildomą informaciją, kuria patvirtinama, kad poveikio endokrininei funkcijai nėra.“

               (1)  Išsamesnė informacija apie veikliosios medžiagos tapatybę ir specifikaciją pateikta patvirtinimo galiojimo pratęsimo ataskaitoje.


title: Tarybos įgyvendinimo reglamentas (ES) 2021/848 2021 m. gegužės 27 d. kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje

text:
2021 5 28

                  LT

                  Europos Sąjungos oficialusis leidinys

                  L 188/18

         TARYBOS ĮGYVENDINIMO REGLAMENTAS (ES) 2021/848
         2021 m. gegužės 27 d.
         kuriuo įgyvendinamas Reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. sausio 18 d. Tarybos reglamentą (ES) Nr. 36/2012 dėl ribojamųjų priemonių, atsižvelgiant į padėtį Sirijoje, kuriuo panaikinamas Reglamentas (ES) Nr. 442/2011 (1), ypač į jo 32 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2012 m. sausio 18 d. Taryba priėmė Reglamentą (ES) Nr. 36/2012;

                     (2)

                     remiantis Reglamente (ES) Nr. 36/2012 išdėstytų priemonių peržiūros rezultatais, su 25 fiziniais asmenimis ir trimis subjektais susiję įrašai fizinių ir juridinių asmenų, subjektų ar organizacijų sąraše, pateiktame Reglamento (ES) Nr. 36/2012 II priede, turėtų būti atnaujinti;

                     (3)

                     iš Reglamento (ES) Nr. 36/2012 II priede pateikto fizinių ir juridinių asmenų, subjektų ar organizacijų sąrašo turėtų būti išbraukti su penkiais mirusiais asmenimis susiję įrašai;

                     (4)

                     todėl Reglamento (ES) Nr. 36/2012 II priedas turėtų būti atitinkamai iš dalies pakeistas,

               PRIĖMĖ ŠĮ REGLAMENTĄ:

            1 straipsnis
            Reglamento (ES) Nr. 36/2012 II priedas iš dalies keičiamas taip, kaip išdėstyta šio reglamento priede.

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 27 d.

                  Tarybos vardu

                  Pirmininkas

               P. SIZA VIEIRA

            (1)  OL L 16, 2012 1 19, p. 1.

            PRIEDAS
            Reglamento (ES) Nr. 36/2012 II priedas iš dalies keičiamas taip:

                        1)

                        A skirsnyje (Asmenys) išbraukiami šie įrašai:

                                    115.

                                    Generolas Ali Habib MAHMOUD;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN;

                        2)

                        A skirsnyje (Asmenys) toliau išvardyti įrašai pakeičia atitinkamus įrašus sąraše:

                                    Vardas, pavardė

                                    Identifikavimo informacija

                                    Įtraukimo į sąrašą priežastys

                                    Įtraukimo į sąrašą data

                                    „14.

                                    Brigados generolas Mohammed BILAL
                                    (dar žinomas kaip pulkininkas leitenantas Muhammad Bilal)

                                    Lytis: vyras

                                    Kaip Sirijos oro pajėgų žvalgybos tarnybos vyresnysis pareigūnas remia Sirijos režimą ir yra atsakingas už smurtines represijas prieš civilius gyventojus. Jis taip pat susijęs su į sąrašą įtrauktu Mokslinių studijų ir tyrimų centru (Scientific Studies and Research Centre) (SSRC).

                                    2014 10 21

                                    22.

                                    Ihab MAKHLOUF
                                    (dar žinomas kaip Ehab, Iehab)
                                    (ايهاب مخلوف)

                                    Gimimo data: 1973 1 21;
                                    Gimimo vieta: Damascus (Damaskas), Sirija;
                                    Paso Nr. N002848852;
                                    Lytis: vyras

                                    Sirijoje veiklą vykdantis įtakingas verslininkas. Jis turi verslo interesų keliose Sirijos bendrovėse ir subjektuose, įskaitant Ramak Construction Co ir Sirijos tarptautinį privatų mokslo ir technologijų universitetą (Syrian International Private University for Science and Technology (SIUST)).
                                    Jis yra įtakingas Makhlouf šeimos narys ir yra glaudžiai susijęs su Assad šeima; Prezidento Bashar al-Assad pusbrolis. 2020 m. Ehab Makhlouf perėmė Rami Makhlouf verslą, o Sirijos vyriausybė skyrė jam sutartis vykdyti neapmuitinamų prekyviečių veiklą visoje šalyje ir jas valdyti.

                                    2011 5 23

                                    48.

                                    Samir HASSAN
                                    (سمير حسن)

                                    Lytis: vyras

                                    Sirijoje veiklą vykdantis įtakingas verslininkas, turintis interesų ir (arba) užsiimantis veikla įvairiuose Sirijos ūkio sektoriuose. Jis turi interesų ir (arba) daro didelę įtaką bendrovėse Amir Group ir Cham Holding – dviejuose konglomeratuose, turinčiuose interesų nekilnojamojo turto, turizmo, transporto ir finansų sektoriuose. Sirijos ir Rusijos verslo tarybos pirmininkas.
                                    Samir Hassan remia Sirijos režimo karo veiksmus grynaisiais pinigais.
                                    Samir Hassan yra susijęs su asmenimis, teikiančiais paramą režimui arba gaunančiais iš jo naudos. Jis visų pirma yra susijęs su Rami Makhlouf ir Issam Anbouba, kuriuos Taryba yra įtraukusi į asmenų, kuriems taikomos ribojamosios priemonės, sąrašą ir kurie gauna naudos iš Sirijos režimo.

                                    2014 9 27

                                    61.

                                    George CHAOUI
                                    (جورج شاوي)

                                    Lytis: vyras

                                    Sirijos elektroninės armijos (teritorinė armijos žvalgybos tarnyba) narys. Dalyvavo vykdant smurtines represijas ir raginant naudoti smurtą prieš civilius gyventojus visoje Sirijoje.

                                    2011 11 14

                                    78.

                                    Ali BARAKAT
                                    (dar žinomas kaip Barakat Ali Barakat)
                                    ( علي بركات; بركات علي بركات)

                                    Lytis: vyras

                                    Karinis pareigūnas, dalyvavęs naudojant smurtą Chomse. Šiuo metu tarnauja Respublikos gvardijos 30-joje mobiliųjų pėstininkų divizijoje.

                                    2011 12 1

                                    96.

                                    Brigados Generolas Jamal YUNES
                                    (dar žinomas kaip Younes)
                                    (جمال يونس)

                                    Pareigos: 555-o pulko vadas;
                                    Lytis: vyras

                                    Davė įsakymus kariuomenei šaudyti į protestuotojus Mo'adamiyeh.
                                    Karinio saugumo komiteto Chamoje vadovas 2018 m.

                                    2012 1 23

                                    114.

                                    Emad Abdul-Ghani SABOUNI
                                    (dar žinomas kaip Imad Abdul Ghani Al Sabuni)
                                    (عماد عبدالغني صابوني)

                                    Gimimo data: 1964 m.;
                                    Gimimo vieta: Damascus (Damaskas), Sirija;
                                    Lytis: vyras

                                    Buvęs telekomunikacijų ir technologijų ministras, ėjo pareigas bent iki 2014 m. balandžio mėn. Kaip buvęs vyriausybės ministras dalijasi atsakomybe už Sirijos režimo smurtines represijas prieš civilius gyventojus. 2016 m. liepos mėn. paskirtas Planavimo ir tarptautinio bendradarbiavimo agentūros (PICC) vadovu. PICC yra vyriausybinė agentūra, susijusi su ministro pirmininko kabinetu, visų pirma rengianti penkerių metų planus, kuriuose pateikiamos išsamios gairės dėl vyriausybės vykdomos ekonominės ir vystymosi politikos.

                                    2012 2 27

                                    117.

                                    Adnan Hassan MAHMOUD
                                    (عدنان حسن محمود)

                                    Gimimo data: 1966 m.;
                                    Gimimo vieta: Tartous (Tartusas), Sirija;
                                    Lytis: vyras

                                    Buvęs Sirijos ambasadorius Irane iki 2020 m. Buvęs informacijos ministras, ėjęs pareigas po 2011 m. gegužės mėn. Kaip buvęs vyriausybės ministras dalijasi atsakomybe už Sirijos režimo smurtines represijas prieš civilius gyventojus.

                                    2011 9 23

                                    132.

                                    Brigados generolas Abdul-Salam Fajr MAHMOUD
                                    (عبدالسلام فجر محمود)

                                    Gimimo data: 1959 m.
                                    Lytis: vyras

                                    Pietų regiono saugumo komiteto vadovas nuo 2020 m. gruodžio mėn. Buvęs Sirijos karinių oro pajėgų žvalgybos tarnybos Bab Tumos padalinio (Damaskas) vadovas. Buvęs Mezos oro uosto karinių oro pajėgų žvalgybos padalinio vadovas. Atsakingas už sulaikytų oponentų kankinimą. Dėl jo išduotas tarptautinis arešto orderis dėl „bendrininkavimo vykdant kankinimus“, „bendrininkavimo vykdant nusikaltimus žmoniškumui“ ir „bendrininkavimo vykdant karo nusikaltimus“.

                                    2012 7 24

                                    134.

                                    Pulkininkas Qusay Ibrahim MIHOUB
                                    (قصي إبراهيم ميهوب )

                                    Gimimo data: 1961 m.;
                                    Gimimo vieta: Derghamo, Jableh, Lattakia (Dergamas, Džablė, Latakija), Sirija;
                                    Lytis: vyras

                                    Aukšto rango Sirijos karinių oro pajėgų žvalgybos tarnybos karininkas. Buvęs karinių oro pajėgų žvalgybos tarnybos Deraa padalinio vadovas (iš Damasko atsiųstas į Deraa, šiame mieste prasidėjus demonstracijoms). Atsakingas už sulaikytų oponentų kankinimą ir smurtines represijas prieš taikius protestuotojus pietiniame regione.

                                    2012 7 24

                                    137.

                                    Brigados generolas Ibrahim MA'ALA
                                    (dar žinomas kaip Maala, Maale, Ma'la)
                                    ( معلى; (ابراهيم معل

                                    Lytis: vyras

                                    Generalinio žvalgybos direktorato 285-o padalinio (Damaskas) vadovas (2011 m. pabaigoje pakeitė brigados generolą Hussam Fendi). Atsakingas už sulaikytų oponentų kankinimą.

                                    2012 7 24

                                    139.

                                    Generolas majoras Hussam LUQA
                                    (dar žinomas kaip Husam, Housam, Houssam; Louqa, Louca, Louka, Luka)
                                    (حسام لوقا)

                                    Gimimo data: 1964 m.;
                                    Gimimo vieta: Damascus (Damaskas), Sirija;
                                    Lytis: vyras

                                    Buvęs Pietų regiono saugumo komiteto vadovas nuo 2018 m. iki 2020 m. Buvęs Generalinio saugumo direktorato vadovas. Generolas majoras. Nuo 2012 m. balandžio mėn. iki 2018 m. gruodžio 2 d. ėjo Politinio saugumo direktorato Chomso padalinio vadovo pareigas (pakeitė brigados generolą Nasr al-Ali). Nuo 2018 m. gruodžio 3 d. eina Politinio saugumo direktorato vadovo pareigas. Atsakingas už sulaikytų oponentų kankinimą.

                                    2012 7 24

                                    140.

                                    Brigados generolas Taha TAHA
                                    (طه طه)

                                    Lytis: vyras

                                    Politinio saugumo padalinio vadovo padėjėjo pavaduotojas. Buvo atsakingas už Politinio saugumo direktorato Latakijos padalinio teritoriją. Atsakingas už sulaikytų oponentų kankinimą.

                                    2012 7 24

                                    144.

                                    Generolas majoras Ahmed AL-JARROUCHEH (dar žinomas kaip Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة)

                                    Gimimo data: 1957 m.;
                                    Lytis: vyras

                                    Buvęs Generalinio žvalgybos direktorato užsienio padalinio (279-asis padalinys) vadovas. Eidamas šias pareigas yra atsakingas už Generalinio žvalgybos direktorato aparatą Sirijos ambasadose.

                                    2012 7 24

                                    146.

                                    Generolas Ghassan Jaoudat ISMAIL
                                    (dar žinomas kaip Ismael)
                                    (غسان جودت اسماعيل)

                                    Gimimo data: 1960 m.;
                                    Gimimo vieta: Junaynat Ruslan – Darkoush, Tartous region (Tartuso regionas), Sirija;
                                    Lytis: vyras

                                    Sirijos Karinių oro pajėgų žvalgybos tarnybos vadovas nuo 2019 m. Buvęs Karinių oro pajėgų žvalgybos tarnybos vadovo pavaduotojas ir anksčiau buvęs atsakingas už Karinių oro pajėgų žvalgybos tarnybos misijų padalinį, kuris, bendradarbiaudamas su specialiųjų operacijų padaliniu, vadovauja Karinių oro pajėgų žvalgybos tarnybos elitinėms pajėgoms, atliekančioms svarbų vaidmenį Sirijos režimo vykdomose represijose. Eidamas šias pareigas Ghassan Jaoudat Ismail yra vienas iš aukščiausio rango karininkų, tiesiogiai įgyvendinančių Sirijos režimo vykdomas smurtines represijas prieš oponentus, taip pat civilių asmenų dingimo praktiką.

                                    2012 7 24

                                    147.

                                    Generolas majoras Amer AL-ACHI
                                    (dar žinomas kaip Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي)

                                    Lytis: vyras

                                    Buvęs Sweida (Suvaidos) muchafazos gubernatorius, Prezidento Bashar al-Assad paskirtas 2016 m. liepos mėn. Buvęs Sirijos karinių oro pajėgų žvalgybos tarnybos žvalgybos padalinio vadovas (2012–2016 m.). Eidamas pareigas Karinių oro pajėgų žvalgybos tarnyboje, Amer al-Achi dalyvauja represijose prieš Sirijos opoziciją.

                                    2012 7 24

                                    156.

                                    Hala Mohammad
                                    (dar žinoma kaip Mohamed, Muhammad, Mohammed) AL NASSER
                                    (هاله محمد الناصر)

                                    Gimimo data: 1964 m.;
                                    Gimimo vieta: Raqqa (Raka), Sirija;
                                    Lytis: moteris

                                    Buvusi turizmo ministrė. Kaip buvusi vyriausybės ministrė dalijasi atsakomybe už Sirijos režimo smurtines represijas prieš civilius gyventojus.

                                    2012 10 16

                                    172.

                                    Ali HADAR (dar žinomas kaip HAIDAR)

                                    Gimimo data: 1962 m.;
                                    Lytis: vyras

                                    Nacionalinio susitaikymo agentūros vadovas ir buvęs valstybės ministras, atsakingas už nacionalinio susitaikymo reikalus. Sirijos socialinių nacionalistų partijos Intifados sparno pirmininkas. Kaip buvęs vyriausybės ministras dalijasi atsakomybe už Sirijos režimo smurtines represijas prieš civilius gyventojus.

                                    2012 10 16

                                    204.

                                    Emad HAMSHO
                                    (dar žinomas kaip Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Adresas: Hamsho Building 31 Baghdad Street, Damascus, Syria;
                                    Lytis: vyras

                                    Eina aukštas vadovaujamas pareigas Hamsho Trading. Atsižvelgiant į tai, kad jis eina aukštas pareigas Tarybos į sąrašą įtrauktoje Hamsho Trading, kuri yra Hamsho International patronuojamoji įmonė, laikoma, kad jis teikia paramą Sirijos režimui. Jis taip pat yra susijęs su į sąrašą įtrauktu subjektu Hamsho International. Jis taip pat yra Sirijos geležies ir plieno tarybos, kuriai priklauso į sąrašą įtraukti režimo verslininkai, pavyzdžiui, Ayman Jaber, pirmininko pavaduotojas. Jis taip pat yra susijęs su Prezidentu Bashar al-Assad.

                                    2015 3 7

                                    241.

                                    Salam Mohammad AL-SAFFAF

                                    Gimimo data: 1979 m.;
                                    Lytis: moteris

                                    Administracinės plėtros ministrė. Paskirta 2017 m. kovo mėn.

                                    2017 5 30

                                    265.

                                    Mohamad Amer MARDINI
                                    (dar žinomas kaip Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Gimimo data: 1959 m.;
                                    Gimimo vieta: Damascus (Damaskas), Sirija;
                                    Lytis: vyras

                                    Buvęs aukštojo mokslo ministras, ėjęs pareigas po 2011 m. gegužės mėn. (paskirtas 2014 8 27). Kaip buvęs vyriausybės ministras dalijasi atsakomybe už Sirijos režimo smurtines represijas prieš civilius gyventojus.

                                    2014 10 21

                                    268.

                                    Ghassan Ahmed GHANNAM
                                    (dar žinomas kaip generolas majoras Ghassan Ghannan, brigados generolas Ghassan Ahmad Ghanem)

                                    Laipsnis: generolas majoras.
                                    Pareigos: 155-osios raketų brigados vadas;
                                    Lytis: vyras

                                    Sirijos ginkluotųjų pajėgų pulkininko ir lygiaverčio ar aukštesnio rango karininkas, ėjęs pareigas po 2011 m. gegužės mėn. Generolas majoras ir 155-osios raketų brigados vadas. Siejamas su Maher al-Assad dėl savo vaidmens 155-ojoje raketų brigadoje. Būdamas 155-osios raketų brigados vadu remia Sirijos režimą ir yra atsakingas už smurtines represijas prieš civilius gyventojus. Jam tenka atsakomybė už tai, kad 2013 m. sausio–kovo mėn. į įvairius civilinius objektus buvo paleistos SCUD raketos.

                                    2014 10 21

                                    285.

                                    Samer FOZ
                                    (dar žinomas kaip Samir Foz /Fawz; Samer Zuhair Foz, Samer Foz bin Zuhair)
                                    (سامر فوز)

                                    Gimimo data: 1973 m. gegužės 20 d.;
                                    Gimimo vieta: Homs (Chomsas), Sirija / Latakia (Latakija), Sirija;
                                    Pilietybės: Sirijos, Turkijos; Turkijos paso numeris:
                                    U 09471711 (išdavimo vieta: Turkija; galiojimo data: 2024 7 21);
                                    Sirijos nacionalinis numeris: 06010274705
                                    Adresas: Platinum Tower, office no. 2405, Jumeirah Lake Towers, Dubai, UAE
                                    Pareigos: bendrovės Aman Group generalinis direktorius;
                                    Lytis: vyras

                                    Įtakingas Sirijoje veikiantis verslininkas, turintis interesų ir vykdantis veiklą daugelyje Sirijos ekonomikos sektorių, įskaitant režimo remiamą bendrąją įmonę, dalyvaujančią statant Marota City – prabangių gyvenamųjų namų ir komercinės paskirties pastatų kvartalą. Samer Foz teikia Sirijos režimui finansinę ir kitą paramą, įskaitant karinių saugumo ir apsaugos pajėgų (Military Security Shield Forces) finansavimą Sirijoje ir tarpininkavimą sudarant susitarimus dėl grūdų. Dėl savo sąsajų su režimu jis taip pat gauna finansinės naudos naudodamasis komercinėmis galimybėmis, kurias teikia prekyba kviečiais ir rekonstrukcijos projektai.

                                    2019 1 21

                                    Kita informacija:
                                    bendrovės Aman Group vykdomasis pirmininkas. Patronuojamosios įmonės: Foz for Trading, Al-Mohaimen for Transportation & Contracting. Bendrovė Aman Group yra privačiojo sektoriaus partnerė bendrojoje įmonėje Aman Damascus JSC su bendrove Damascus Cham Holding, kurioje S. Foz yra individualus akcininkas. Emmar Industries yra bendrovių Aman Group ir Hamisho Group sudaryta bendroji įmonė, kurioje S. Foz turi kontrolinį akcijų paketą ir yra pirmininkas.

                                    291.

                                    Amer FOZ
                                    (dar žinomas kaip Amer Zuhair Fawz)
                                    (عامر فوز)

                                    Gimimo data: 1976 3 11;
                                    Pilietybė: Sirijos; Sent Kitso ir Nevio;
                                    Nacionalinis Nr. 06010274747;
                                    Paso Nr. 002-14-L169340;
                                    JAE rezidento kortelės Nr. 784-1976-7135283-5;

                                    Įtakingas verslininkas, turintis asmeninių ir šeimyninių verslo interesų ir vykdantis veiklą įvairiuose Sirijos ekonomikos sektoriuose. Jis gauna finansinės naudos, nes gali naudotis prekybos galimybėmis, ir remia Sirijos režimą. 2012–2019 m. jis ėjo ASM International Trading LLC generalinio direktoriaus pareigas.
                                    Jis taip pat yra susijęs su savo broliu Samer Foz, kurį, kaip įtakingą Sirijoje veiklą vykdantį verslininką, remiantį režimą arba gaunantį iš jo naudos, Taryba į sąrašą yra įtraukusi nuo 2019 m. sausio mėn. Kartu su savo broliu jis vykdo keletą komercinių projektų, visų pirma Adra al-Ummaliyya vietovėje (Damasko priemiesčiuose). Tarp šių projektų yra gamykla, kurioje gaminami kabeliai ir kabelių priedai, taip pat projektas, skirtas elektros energijai iš saulės energijos gaminti. Jie taip pat Assad režimo vardu dalyvavo įvairioje veikloje su ISIS („Da'esh“), be kita ko, tiekė ginklus ir šaudmenis mainais už kviečius ir naftą.

                                    2020 2 17

                                    Pareigos: District 6 Company steigėjas; Easy life Company partneris steigėjas;
                                    Giminystė / verslo partnerystė / subjektai ar partneriai / sąsajos: Samer Foz; Asas Steel Company pirmininko pavaduotojas; Aman Holding;
                                    Lytis: vyras

                                    295.

                                    Adel Anwar AL-OLABI
                                    (dar žinomas kaip Adel Anouar el-Oulabi, Adil Anwar al-Olabi)
                                    (عادل أنور العلبي)

                                    Gimimo data: 1976 m.;
                                    Pilietybė: Sirijos;
                                    Pareigos: Damascus Cham Holding Company (DCHC) pirmininkas; Damasko gubernatorius;
                                    Lytis: vyras

                                    Įtakingas verslininkas, gaunantis naudos iš Sirijos režimo ir jį remiantis. Damascus Cham Holding Company (DCHC), Damasko muchafazos investicinio padalinio, valdančio Damasko muchafazos nuosavybę ir įgyvendinančio projektą Marota City, pirmininkas.
                                    Adel Anwar al-Olabi taip pat yra Damasko gubernatorius, kurį Prezidentas Bashar al-Assad paskyrė 2018 m. lapkričio mėn. Kaip Damasko gubernatorius ir DCHC pirmininkas, jis yra atsakingas už pastangas įgyvendinti režimo vykdomą nekilnojamojo turto plėtojimo eksproprijuotoje žemėje politiką Damaske (be kita ko, pagal Dekretą Nr. 66 ir Įstatymą Nr. 10), visų pirma įgyvendinant projektą Marota City.

                                    2020 2 17“;

                        3)

                        B skirsnyje (Subjektai) toliau išvardyti įrašai pakeičia atitinkamus įrašus sąraše:

                                    Pavadinimas

                                    Identifikavimo informacija

                                    Įtraukimo į sąrašą priežastys

                                    Įtraukimo į sąrašą data

                                    „1.

                                    Bena Properties

                                    Cham Holding Building Daraa Highway - Ashrafiyat Sahnaya Rif Dimashq – Syria (Sirija) P. O. Box 9525

                                    Kontroliuojama Rami Makhlouf. Didžiausia Sirijos nekilnojamojo turto bendrovė ir Cham Holding nekilnojamojo turto ir investicijų padalinys; finansuoja Sirijos režimą.

                                    2011 6 23

                                    77.

                                    Al Qatarji Company
                                    (dar žinoma kaip Qatarji International Group; Al-Sham and Al-Darwish Company; Qatirji/Khatirji/Katarji/Katerji Group)
                                    (مجموعة/شركة قاطرجي)

                                    Subjekto rūšis: privati bendrovė;
                                    Verslo sektorius: importas / eksportas; vežimas sunkvežimiais; naftos ir prekių tiekimas;
                                    Direktoriaus vardas ir pavardė / vadovybė: Hussam al-Qatirji, generalinis direktorius (Tarybos įtrauktas į sąrašą);

                                    Įtakinga bendrovė, vykdanti veiklą daugelyje Sirijos ekonomikos sektorių. Palengvindama sąlygas režimo ir įvairių subjektų, įskaitant ISIS („Da'esh“), prekybai degalais, ginklais ir šaudmenimis prisidengiant maisto produktų importu ir eksportu, remdama režimo pusėje kovojančias nereguliariąsias karines pajėgas ir pasinaudodama savo ryšiais su režimu komercinei veiklai plėsti, Al Qatarji Company, kurios valdybai vadovauja į sąrašą įtrauktas asmuo – Sirijos Liaudies Susirinkimo narys Hussam al-Qatirji, remia Sirijos režimą ir gauna iš jo naudos.

                                    2020 2 17

                                    Tikrasis savininkas: Hussam al-Qatirji (Tarybos įtrauktas į sąrašą);
                                    Registruotasis adresas: Mazzah, Damascus, Syria;
                                    Giminystė / verslo partnerystė / subjektai ar partneriai / sąsajos: Arvada / Arfada Petroleum Company JSC

                                    78.

                                    Damascus Cham Holding Company
                                    (dar žinoma kaip Damascus Cham Private Joint Stock Company)
                                    (القابضة الشام دمشق)

                                    Subjekto rūšis: pagal privatinę teisę įsteigta akcinė bendrovė;
                                    Verslo sektorius: nekilnojamojo turto plėtojimas;
                                    Direktoriaus vardas ir pavardė / vadovybė: Adel Anwar al-Olabi, direktorių valdybos pirmininkas ir Damasko gubernatorius (Tarybos įtrauktas į sąrašą);
                                    Tikrasis savininkas: Damasko muchafaza;

                                    Režimas įsteigė Damascus Cham Holding Company kaip Damasko muchafazos investicinį padalinį Damasko muchafazos nuosavybei valdyti ir prabangaus nekilnojamojo turto projektui Marota City įgyvendinti eksproprijuotoje žemėje, visų pirma pagal Dekretą Nr. 66 ir Įstatymą Nr. 10.
                                    Valdydama projekto Marota City įgyvendinimą, Damascus Cham Holding (kurios pirmininkas yra Damasko gubernatorius) remia Sirijos režimą ir gauna iš jo naudos, taip pat teikia naudos verslininkams, turintiems glaudžių ryšių su režimu, kurie sudarė su šiuo subjektu pelningus sandorius pasitelkdami viešojo ir privačiojo sektorių partnerystes.

                                    2020 2 17“.

                                    Giminystė / verslo partnerystė / subjektai ar partneriai / sąsajos: Rami Makhlouf (Tarybos įtrauktas į sąrašą); Samer Foz (Tarybos įtrauktas į sąrašą); Mazen Tarazi (Tarybos įtrauktas į sąrašą); Talas Group, priklausanti verslininkui Anas Talas (Tarybos įtrauktas į sąrašą);
                                    Khaled al-Zubaidi (Tarybos įtrauktas į sąrašą); Nader Qalei (Tarybos įtrauktas į sąrašą)